Jos mies masturboi liian ankarasti pornon avulla, sillä voi olla ikäviä vaikutuksia seksuaaliterveyteen, lopullisesti.

Peniksellä on oma viisautensa. Videolla Tommy Hellsten kertoo, mitä se tarkoittaa.

Seksuaalielämän alkutaipaleella olevat nuoret miehet saattavat tietämättään tuhota erektionsa käyttämällä anabolisia steroideja.

Myös pornon katselun aikaansaama voimakas aivostimulaatio ja siihen yhdistyvä itsetyydytys voivat aiheuttaa erektio-ongelmia parisuhdeseksissä. Pornon vaikutuksesta erektio-ongelmiin on tämän jutun loppupäässä.

Seksuaalilääketieteen asiantuntija, erikoislääkäri Juhana Piha sanoo, että erektiohäiriöistä ja muista seksuaalihäiriöistä kärsivät varsin usein myös nuoret miehet.

– Yleensä ajatellaan, että tällaisia ongelmia ilmaantuu vasta keski-iässä. Kuitenkin esimerkiksi Ylioppilaiden terveydenhuoltosäätiön tutkimusten mukaan 27 prosenttia keski-iältään 24-vuotiaista nuorista miehistä kärsii joistain ”miesten vaivoista”. Yleisimmät niistä ovat liian nopea siemensyöksy, vaikeutunut siemensyöksy ja erektio-ongelmat.

Erektio-ongelmien pohja luodaan jo nuorena Mostphotos

Pihan mukaan erektio-ongelmien syy voi olla elimellinen, kuten hormonihäiriö, verenkiertohäiriö tai lääkkeen sivuvaikutus. Myös psyykkiset ongelmat, kuten suorituspaineet ja epäonnistumien pelko, vaikeuttavat erektion saamista.

Pihan vastaanotolle tulevien nuorten miespotilaiden keskuudessa erektiohäiriöiden syynä on noin puolessa tapauksissa jokin elimellinen tekijä.

– Moni nuori mies tulee vastaanotolleni saatuaan ensin yleislääkärin vastaanotolta tylyn ”mene kotiin kasvamaan” -vastauksen. Yleensä ajatellaan, että jos nuorella miehellä on erektio-ongelma, niin vika on korvien välissä. Elimelliset syyt on kuitenkin aina otettava vakavasti ja tutkittava kunnolla, Piha toteaa.

Tuhoisat steroidit

Yhdeksi jatkuvasti kasvavaksi seksuaaliterveydellisten ongelman aiheuttajaksi Juhana Piha nimeää anaboliset steroidit, joiden käyttö on yleistynyt.

– Osa nuorista miehistä on aloittanut hormonien käytön jopa alle 18-vuotiaana. He eivät tiedä tai ymmärrä, että pistämällä itseensä anabolisia steroideja tai vaikka tavallistakin testosteronia, he tuhoavat omaa testosteronituotantoaan jopa pysyvästi.

– Kun mies vanhenee ja viisastuu, tai hormonikuuri ja punttisalillla käyminen syystä tai toisesta loppuu, elimistön oma testosteronituotanto voi olla nollissa. Sillä on väistämättömiä vaikutuksia seksuaalitoimintoihin ja hedelmällisyyteen, Piha jatkaa.

Hän kertoo, että steroidien käytön osalta kyseessä ei ole enää marginaaliryhmän ongelma. Jopa kuusi prosenttia tavallisista kuntosalikävijöistä on kokeillut niitä.

Steroidit aiheuttavat voimakasta riippuvuutta ja niistä vieroittautuminen on tuskallista. Ruotsissa on perustettu jopa vieroitusklinikoita, joissa miehiä autetaan steroideista eroon.

– Suomessa tällaisia ei ole ja teen vieroitushoitoja yksin, vaikka moniammatillista apua kaivattaisiin kipeästi, Piha toteaa.

Testosteronin puutteesta kärsivä mies voi olla ärtynyt ja väsynyt Unsplash

Ärtynyt ja väsynyt

Juhana Pihan mukaan testosteroni-sanaan liitetään usein vain seksuaalisuuteen liittyvät ongelmat, vaikka yleisimmin sen puutoksesta kielii yleinen vetämättömyys ja se, että mies ei saa mitään aikaiseksi työssä tai kotona.

– Muita yleisiä oireita ovat muun muassa mielialan mataluus, ärtyneisyys, hikoilun lisääntyminen, unihäiriöt ja lihasvoiman heikentyminen.

Piha sanoo, että testosteronivaje ja sen hoitoperiaatteet tunnetaan huonosti lääkäreiden keskuudessa. Siksi monet miehet, joiden testosteronitaso on alentunut, jäävät asianmukaisesti hoitamatta tai sitten heitä hoidetaan esimerkiksi masennuslääkkeillä.

– Vaikka testosteronin puute liittyy usein ikääntymiseen, voi vajausta esiintyä nuorillakin. Heillä sitä voi aiheuttaa muun muassa elintapojen kerryttämä huomattava ylipaino.

Lääkärin diagnosoimaan testosteronin puutosta hoidetaan useimmiten lääkkeillä, jotka heikentävät elimistön omaa testosteronituotantoa ja siittiöiden muodostumista. Lääkehoito voi myös nostaa hemoglobiinia.

– Testosteronihoitoa ei suositella perheen perustamista harkitseville. Testosteronin ja siittiöiden tuotanto palautuvat hitaasti lääkkeen lopettamisen jälkeen, mutta lääkehoitoa edeltävään tilaan palautuminen voi viedä kuukausia, Piha kertoo.

Porno lisää nuorten miesten paineita. Unsplash

Nuoren miehen jännityksestä aiheutuvaa erektio-ongelmaa voidaan hoitaa kuuriluontoisesti erektiolääkkeillä, joiden käyttö lopetetaan, kun seksi alkaa sujua.

Porno lisää paineita

Juhana Pihan mukaan myös liiallinen pornon katselu voi vaikuttaa erektiokykyyn ja vaikeuttaa siemensyöksyä.

– Läheskään kaikki nuoret miehet eivät tunnu ymmärtävän, että porno on pelkkää teatteria. Kuvitellaan, että jokaiseen seksuaaliseen kanssakäymiseen kuuluu suuseksiä, vaginaaliseksiä ja vielä anaaliseksiäkin.

Pihan mukaan nuorten miesten pornon katseluun liittyy kiinteästi myös itsetyydytys, jonka tahti ja kovuus poikkeavat merkittävästi yhdynnästä. Kahden ihmisen välisessä seksissä tämä voi aiheuttaa laukeamisvaikeuksia.

– Mies ei laukea, koska tavallisessa yhdynnässä saavutettu stimulaatio ei ole riittävä verrattuna pornon katseluun. Pornon suurkuluttajille tavallinen seksi ei välttämättä tunnu miltään, sillä he eivät kiihotu kumppanistaan riittävästi. Kiihottumis- ja laukeamisvaikeus voi juontua seksiin liittyvistä vääränlaisista odotuksista ja mielikuvista, joita internet ruokkii.

Pihan mukaan porno voi tehdä seksistä rumaa ja perverssiä, kasata valtavia suorituspaineita ja antaa nuorille miehille vääränlaisen kuvan ja käyttäytymismallin kahden ihmisen välisestä läheisyydestä.

– Muun muassa Islannissa ja Britanniassa on ollut aloitteita nettipornon kieltämisestä kokonaan, mutta realistisesti katsottuna ne eivät tule onnistumaan. Niiden sijasta tulisi satsata voimakkaasti nuorille kohdistettuun asennekasvatukseen sekä tuoda avoimesti esille nettipornon vääristyneisyys, Piha päättää.

Juttu julkaistiin ensi kerran lokakuussa 2018.